ประกาศกรมสวัสดิการและคุ้มครองแรงงานเรื่อง หลักเกณฑ์การฝึกอบรมเจ้าหน้าที่ความปลอดภัยในการทํางาน-------------------------------------- โดยที่เป็นการสมควรปรับปรุงแก้ไขหลักเกณฑ์การฝึกอบรมเจ้าหน้าที่ความปลอดภัยในการทํางานระดับพื้นฐาน ระดับหัวหน้างาน ระดับบริหาร และระดับวิชาชีพ ตามประกาศกระทรวงแรงงานและสวัสดิการสังคม เรื่อง ความปลอดภัยในการทํางานของลูกจ้าง ลงวันที่ 31 มีนาคม พ.ศ. 2540 ให้เป็นไปด้วยความเหมาะสมและมีประสิทธิภาพยิ่งขึ้น อาศัยอํานาจตามความในข้อ 7 ข้อ 10 ข้อ 12 และข้อ 15 แห่งประกาศกระทรวงแรงงานและสวัสดิการสังคม เรื่อง ความปลอดภัยในการทํางานของลูกจ้าง ลงวันที่ 31 มีนาคม พ.ศ. 2540 ประกอบกับมาตรา 166 แห่งพระราชบัญญัติคุ้มครองแรงงาน พ.ศ. 2541 อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศกรมสวัสดิการและคุ้มครองแรงงาน เรื่องหลักเกณฑ์การฝึกอบรมเจ้าหน้าที่ความปลอดภัยในการทํางาน"ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิก (1) ประกาศกรมสวัสดิการและคุ้มครองแรงงาน เรื่อง หลักเกณฑ์การฝึกอบรมเจ้าหน้าที่ความปลอดภัยในการทํางาน ลงวันที่ 9 มิถุนายน พ.ศ. 2540 (2) ประกาศกรมสวัสดิการและคุ้มครองแรงงาน เรื่อง แนวปฏิบัติการจัดฝึกอบรมเจ้าหน้าที่ความปลอดภัยในการทํางานสําหรับหน่วยงานฝึกอบรมของกรมสวัสดิการและคุ้มครองแรงงาน ลงวันที่ 9 สิงหาคม พ.ศ. 2540 (3) ประกาศกรมสวัสดิการและคุ้มครองแรงงาน เรื่อง หลักเกณฑ์การฝึกอบรมเจ้าหน้าที่ความปลอดภัยในการทํางาน (เพิ่มเติม) ลงวันที่ 20 ตุลาคม พ.ศ. 2543หมวด ๑ คุณสมบัติของผู้เข้ารับการฝึกอบรมหลักสูตรเจ้าหน้าที่ความปลอดภัยในการทํางาน---------------------------------------ข้อ ๔ ผู้เข้ารับการฝึกอบรมหลักสูตรเจ้าหน้าที่ความปลอดภัยในการทํางานต้องมีคุณสมบัติ ดังนี้ (1) หลักสูตรเจ้าหน้าที่ความปลอดภัยในการทํางานระดับพื้นฐาน ผู้เข้ารับการฝึกอบรมต้องเป็นลูกจ้างที่ทําหน้าที่เป็นผู้ปฏิบัติงานซึ่งนายจ้างแต่งตั้งให้เป็นผู้แทนลูกจ้างตามประกาศกระทรวงแรงงานและสวัสดิการสังคม เรื่อง คณะกรรมการความปลอดภัย อาชีวอนามัย และสภาพแวดล้อมในการทํางาน ลงวันที่ 27 มิถุนายน พ.ศ. 2538 ในสถานประกอบกิจการที่มีลูกจ้างไม่ถึงห้าสิบคน (2) หลักสูตรเจ้าหน้าที่ความปลอดภัยในการทํางานระดับหัวหน้างาน ผู้เข้ารับการฝึกอบรมต้องเป็นลูกจ้างผู้มีหน้าที่ควบคุม ดูแล บังคับบัญชา หรือสั่งงานให้ลูกจ้างทํางานตามหน้าที่ของแต่ละหน่วยงาน (3) หลักสูตรเจ้าหน้าที่ความปลอดภัยในการทํางานระดับบริหาร ผู้เข้ารับการฝึกอบรมต้องเป็นลูกจ้างตั้งแต่ระดับผู้จัดการหน่วยงานขึ้นไปของสถานประกอบกิจการ หรือเป็นนายจ้างซึ่งเป็นเจ้าของกิจการ (4) หลักสูตรเจ้าหน้าที่ความปลอดภัยในการทํางานระดับวิชาชีพ ผู้เข้ารับการฝึกอบรมต้องเป็นลูกจ้างที่นายจ้างประสงค์จะแต่งตั้งให้เป็นเจ้าหน้าที่ความปลอดภัยในการทํางานระดับวิชาชีพประจําสถานประกอบกิจการ และเป็นผู้มีคุณสมบัติอย่างใดอย่างหนึ่งดังต่อไปนี้ (ก) สําเร็จการศึกษาไม่ต่ํากว่าระดับประกาศนียบัตรวิชาชีพชั้นสูง (ข) ผ่านการฝึกอบรมหลักสูตรเจ้าหน้าที่ความปลอดภัยในการทํางานระดับพื้นฐานโดยได้รับแต่งตั้งให้เป็นเจ้าหน้าที่ความปลอดภัยในการทํางานระดับพื้นฐานมาไม่น้อยกว่าห้าปี และมีผลงานการลดอัตราการประสบอันตรายในสถานประกอบกิจการไม่น้อยกว่าร้อยละสิบต่อปีของการประสบอันตรายในสองปีที่ผ่านมา (ค) เป็นเจ้าหน้าที่ความปลอดภัยในการทํางานซึ่งผ่านการศึกษาอบรมและทดสอบเกี่ยวกับความปลอดภัยในการทํางานตามประกาศกระทรวงมหาดไทย เรื่อง ความปลอดภัยในการทํางานของลูกจ้าง ลงวันที่ 6 พฤษภาคม พ.ศ. 2528 และยังคงปฏิบัติหน้าที่เป็นเจ้าหน้าที่ความปลอดภัยในการทํางานประจําสถานประกอบกิจการข้อ ๕ การสมัครเข้ารับการฝึกอบรม ให้นายจ้างที่ประสงค์จะส่งผู้เข้ารับการฝึกอบรมหลักสูตรเจ้าหน้าที่ความปลอดภัยในการทํางานยื่นคําขอเป็นหนังสือพร้อมกับเอกสารหลักฐาน ดังนี้ (1) สําเนาหนังสือหรือหลักฐานแสดงวุฒิการศึกษาของผู้เข้ารับการฝึกอบรมจํานวนหนึ่งฉบับ (2) สําเนาบัตรประจําตัวประชาชนของผู้เข้ารับการฝึกอบรม จํานวนหนึ่งฉบับ (3) ผู้ที่สมัครเข้ารับการฝึกอบรมหลักสูตรเจ้าหน้าที่ความปลอดภัยในการทํางานระดับวิชาชีพ ตามข้อ 4 (4) (ข) ต้องยื่นสําเนาเอกสารการแต่งตั้งให้เป็นเจ้าหน้าที่ความปลอดภัยในการทํางานระดับพื้นฐาน และผลงานการลดอัตราการประสบอันตรายในสองปีที่ผ่านมา จํานวนหนึ่งฉบับข้อ ๖ การยื่นเอกสารหลักฐานตามข้อ 5 ให้ยื่นได้ที่หน่วยงานฝึกอบรมเจ้าหน้าที่ความปลอดภัยในการทํางานที่กรมสวัสดิการและคุ้มครองแรงงานรับรองหมวด ๒ การฝึกอบรมหลักสูตรเจ้าหน้าที่ความปลอดภัยในการทํางาน--------------------------------------------ข้อ ๗ กรมสวัสดิการและคุ้มครองแรงงานกําหนดมาตรฐานของหลักสูตรการฝึกอบรมเจ้าหน้าที่ความปลอดภัยในการทํางานไว้ ดังนี้ (1) หลักสูตรเจ้าหน้าที่ความปลอดภัยในการทํางานระดับพื้นฐาน มีระยะเวลาในการฝึกอบรมจํานวนสามสิบชั่วโมง (2) หลักสูตรเจ้าหน้าที่ความปลอดภัยในการทํางานระดับหัวหน้างาน มีระยะเวลาในการฝึกอบรมจํานวนสิบสองชั่วโมง (3) หลักสูตรเจ้าหน้าที่ความปลอดภัยในการทํางานระดับบริหาร มีระยะเวลาในการฝึกอบรมจํานวนสิบสองชั่วโมง (4) หลักสูตรเจ้าหน้าที่ความปลอดภัยในการทํางานระดับวิชาชีพ มีระยะเวลาในการฝึกอบรมภาคทฤษฎีจํานวนหนึ่งร้อยเก้าสิบสองชั่วโมง และภาคปฏิบัติในสถานประกอบกิจการจํานวนสามสิบวัน (5) หลักสูตรเจ้าหน้าที่ความปลอดภัยในการทํางานระดับวิชาชีพ เฉพาะผู้เข้ารับการฝึกอบรมที่มีคุณสมบัติตามข้อ 4 (4) (ค) มีระยะเวลาในการฝึกอบรมจํานวนสิบสองชั่วโมง การฝึกอบรมหลักสูตรเจ้าหน้าที่ความปลอดภัยในการทํางานให้มีรายละเอียดตามที่อธิบดีกําหนดหมวด ๓ คุณสมบัติของวิทยากร---------------------------------------ข้อ ๘ วิทยากรในหลักสูตรเจ้าหน้าที่ความปลอดภัยในการทํางานต้องเป็นผู้ที่มีความสามารถในการถ่ายทอดความรู้ตามเนื้อหาวิชาที่กําหนดเพื่อให้ผู้เข้ารับการฝึกอบรมได้เกิดการเรียนรู้ตามวัตถุประสงค์ของหลักสูตร โดยเป็นผู้มีคุณสมบัติอย่างใดอย่างหนึ่งดังต่อไปนี้ (1) เป็นเจ้าหน้าที่ความปลอดภัยในการทํางานระดับวิชาชีพและมีประสบการณ์เกี่ยวกับหัวข้อที่บรรยาย ไม่น้อยกว่าสามปี (2) เป็นเจ้าหน้าที่จากหน่วยงานราชการซึ่งปฏิบัติงานเกี่ยวข้องกับความปลอดภัยในการทํางานและมีประสบการณ์เกี่ยวกับหัวข้อที่บรรยาย ไม่น้อยกว่าสามปี (3) เป็นผู้สอนในสถาบันอุดมศึกษาของรัฐหรือเอกชน โดยสอนวิชาเกี่ยวกับความปลอดภัยและอาชีวอนามัย และมีประสบการณ์การสอนเกี่ยวกับวิชาดังกล่าวไม่น้อยกว่าสามปี (4) เป็นผู้มีความรู้และมีประสบการณ์เกี่ยวกับหัวข้อที่บรรยาย ไม่น้อยกว่าห้าปีหมวด ๔ การประเมินผล และการรับรองผลการฝึกอบรม---------------------------------------------ข้อ ๙ ในการฝึกอบรมหลักสูตรเจ้าหน้าที่ความปลอดภัยในการทํางานให้มีหลักเกณฑ์ การประเมินผล และการรับรองผลการฝึกอบรม ดังนี้ (1) หลักสูตรเจ้าหน้าที่ความปลอดภัยในการทํางานระดับพื้นฐาน หลักสูตรเจ้าหน้าที่ความปลอดภัยในการทํางานระดับหัวหน้างาน และหลักสูตรเจ้าหน้าที่ความปลอดภัยในการทํางานระดับบริหาร มีหลักเกณฑ์ดังนี้ (ก) ผู้เข้ารับการฝึกอบรมต้องเข้ารับการฝึกอบรมเต็มเวลาตลอดหลักสูตรที่กําหนด (ข) หน่วยงานฝึกอบรมเจ้าหน้าที่ความปลอดภัยในการทํางานต้องจัดให้มีการวัดผลและประเมินผลผู้เข้ารับการฝึกอบรมด้วย (2) หลักสูตรเจ้าหน้าที่ความปลอดภัยในการทํางานระดับวิชาชีพ มีหลักเกณฑ์ดังนี้ (ก) ผู้เข้ารับการฝึกอบรมต้องเข้ารับการฝึกอบรมภาคทฤษฎีไม่น้อยกว่าร้อยละเก้าสิบของระยะเวลาการฝึกอบรมในแต่ละหมวดวิชา (ข) หน่วยงานฝึกอบรมเจ้าหน้าที่ความปลอดภัยในการทํางานต้องจัดให้มีการประเมินความรู้ผู้เข้ารับการฝึกอบรมก่อนการฝึกอบรม และหลักการฝึกอบรมในแต่ละหมวดวิชา (ค) ผู้เข้ารับการฝึกอบรมต้องสอบผ่านการทดสอบการเรียนรู้ตามที่อธิบดีกําหนด (3) หลักสูตรเจ้าหน้าที่ความปลอดภัยในการทํางานระดับวิชาชีพ เฉพาะผู้เข้ารับการฝึกอบรมที่มีคุณสมบัติตามข้อ 4 (4) (ค) มีหลักเกณฑ์ดังนี้ (ก) ผู้เข้ารับการฝึกอบรมต้องเข้ารับการฝึกอบรมเต็มเวลาตลอดหลักสูตรที่กําหนด (ข) ผู้เข้ารับการฝึกอบรมต้องสอบผ่านการทดสอบการเรียนรู้ตามที่อธิบดีกําหนดข้อ ๑๐ ให้หน่วยงานฝึกอบรมเจ้าหน้าที่ความปลอดภัยในการทํางานเป็นผู้ออกใบรับรองให้แก่ผู้ผ่านการฝึกอบรมหลักสูตรเจ้าหน้าที่ความปลอดภัยในการทํางานระดับพื้นฐาน หลักสูตรเจ้าหน้าที่ความปลอดภัยในการทํางานระดับหัวหน้างาน และหลักสูตรเจ้าหน้าที่ความปลอดภัยในการทํางานระดับบริหารข้อ ๑๑ ให้กรมสวัสดิการและคุ้มครองแรงงานเป็นผู้ออกใบรับรองให้แก่ผู้ผ่านการฝึกอบรมหลักสูตรเจ้าหน้าที่ความปลอดภัยในการทํางานระดับวิชาชีพผู้มีอํานาจลงนาม - ประกาศ ณ วันที่ 29 กรกฎาคม พ.ศ. 2547 สุรินทร์ จิรวิศิษฎ์อธิบดีกรมสวัสดิการและคุ้มครองแรงงาน